Χιντετάκα Μιγιαζάκι

Ο Χιντετάκα Μιγιαζάκι (ιαπωνικά: 宮崎 英高, Χέπμπορν: Miyazaki Hidetaka, 1974 ή 1975) είναι Ιάπωνας σκηνοθέτης, σχεδιαστής και σεναριογράφος βιντεοπαιχνιδιών, πρόεδρος της εταιρείας FromSoftware. Αρχικά, ο Μιγιαζάκι προσελήφθη από την εταιρεία το 2004 ως σχεδιαστής και σύντομα ξεκίνησε να σκηνοθετεί τα παιχνίδια της σειράς Armored Core. Έγινε παγκοσμίως γνωστός για τη δημιουργία και τη σκηνοθεσία της σειράς Souls, που ξεκίνησε ως πνευματικός διάδοχος του Demon's Souls (2009). Επίσης, είναι γνωστός για τη σκηνοθεσία των παιχνιδιών Bloodborne και Sekiro: Shadows Die Twice.

Οι επιρροές του ποικίλουν και συμπεριλαμβάνουν έργα διαφόρων μυθιστοριογράφων, mangaka, και σχεδιαστών όπως οι Ιάπωνες Φουμίτο Ουέντα και Γιουτζί Χορίι, αλλά και ευρωπαϊκή και ασιατική αρχιτεκτονική. Τα παιχνίδια του, και ιδιαίτερα η σειρά Souls, συχνά έχουν ιδιαίτερα αυξημένο επίπεδο δυσκολίας, έντονη οπτική και περιβαλλοντική αφήγηση, και πολλές πληροφορίες σχετικά με το υπόβαθρο του χαρακτήρα του παίκτη, οι οποίες παρουσιάζονται μέσω ασαφών και αόριστων κειμένων.

Το έργο του στη σειρά Souls έχει ασκήσει μεγάλη επιρροή στη βιομηχανία των βιντεοπαιχνιδιών, με τον ίδιο να αποσπά το 2018 το Βραβείο για Επίτευγμα Ζωής των Golden Joystick Awards και να θεωρείται ένας οτέρ στα βιντεοπαιχνίδια.

 Πρώιμα χρόνια 
Ο Μιγιαζάκι γεννήθηκε και μεγάλωσε "εξαιρετικά φτωχά" στην πόλη Σιζουόκα της Ιαπωνίας,  χωρίς να έχει προσδοκίες στην ζωή του, σε αντίθεση με τα υπόλοιπα άτομα της ηλικίας του. Παρόλα αυτά, ήταν μεγάλος αναγνώστης, αλλά οι γονείς του δεν μπορούσαν να του αγοράσουν βιβλία ή manga και έτσι τα δανειζόταν από την τοπική βιβλιοθήκη. Τα βιβλία που διάβαζε τότε, πολλά γραμμένα στα αγγλικά, μερικές φορές ήταν πέρα από τις ικανότητες ανάγνωσής του, έχοντας κομμάτια που δεν καταλάβαινε απόλυτα. Χρησιμοποιούσε τη φαντασία του σε συνδυασμό με την εικονογράφηση για να γεμίσει τα κενά, πράγμα που αργότερα έγινε μία από τις ιδέες του στον σχεδιασμό βιντεοπαιχνιδιών. Οι γονείς του δεν του επέτρεπαν να παίζει βιντεοπαιχνίδια στο σπίτι μέχρι να γίνει αρκετά μεγάλος για να πάει στο πανεπιστήμιο, και έτσι έπαιζε gamebooks και επιτραπέζια παιχνίδια όπως το Steve Jackson's Sorcery! και το Dungeons & Dragons. Σπούδασε κοινωνικές επιστήμες στο Πανεπιστήμιο Κεϊό.

 Επιρροές, ύφος και σχεδιασμός 
Οι επιρροές του Μιγιαζάκι συμπεριλαμβάνουν βιντεοπαιχνίδια όπως το Ico, τα πρώτα παιχνίδια Dragon Quest, και οι σειρές βιντεοπαιχνιδιών The Legend of Zelda και King's Field. Επίσης, τον επηρέασαν σειρές manga όπως τα Berserk, Saint Seiya, JoJo's Bizarre Adventure και Devilman, λογοτεχνικά έργα των Χ. Φ. Λάβκραφτ, Μπραμ Στόκερ και Τζορτζ Ρ. Ρ. Μάρτιν, και gamebooks όπως τα Steve Jackson's Sorcery! και RuneQuest.

Αγαπημένο του παιχνίδι από αυτά που δημιούργησε είναι το Bloodborne, το οποίο έφτιαξε "με τον τρόπο του, όπως το ήθελε", και επειδή είναι εμπνευσμένο από το βιβλίο Το Κάλεσμα του Cthulhu (1928) του Λάβκραφτ και η ταινία Η Αδελφότητα των Λύκων (2001) του Κριστόφ Γκανς.

Ο Μιγιαζάκι έχει επηρεαστεί από την αρχιτεκτονική, ιδιαίτερα αυτή της Ευρώπης, και συχνά την χρησιμοποιεί ως έναν τρόπο περιβαλλοντικής αφήγησης.

Ανέφερε ότι η ψυχολογία, η κοινωνιολογία και η ιστορία της ανθρωπότητας έχουν επηρεάσει επίσης τη φιλοσοφία του σχεδιασμού του. Οι μηχανικές στο παιχνίδι πολλαπλών παικτών στη σειρά Souls εμπνεύστηκαν από τη δική του προσωπική εμπειρία, όταν οδηγούσε σε ένα χιονισμένο δρόμο, και καθώς τα αυτοκίνητα ξεκινούσαν να γλιστρούν προς τα πίσω, οι τριγύρω άνθρωποι τα έσπρωχναν για να προχωρήσουν. Καθώς ο Μιγιαζάκι δεν μπόρεσε να τους εκφράσει την εκτίμησή του πριν φύγει από την περιοχή, αναρωτήθηκε αν ο τελευταίος άνθρωπος στη γραμμή κατάφερε να φτάσει στον προορισμό του, σκεπτόμενος ότι πιθανότατα δεν θα τον συναντούσε ποτέ ξανά. Αυτό το γεγονός οδήγησε στη γέννηση του συστημάτων διασυνδεδεμένων πολλαπλών παικτών της σειράς, με τον μηχανισμό αυτό να προσπαθεί να εξομοιώσει εκείνη την ίδια αίσθηση της σιωπηλής συνεργασίας μπροστά στην αντιξοότητα.

Ο Μιγιαζάκι δήλωσε ότι η αξιοσημείωτη δυσκολία της σειράς Souls δεν είχε σκοπό να είναι "πιο δύσκολη από άλλους τίτλους σκόπιμα". Πρόσθεσε ότι η δυσκολία ήταν κομμάτι της διαδικασίας που δίνει στους παίκτες "μια αίσθηση ολοκλήρωσης υπερνικώντας τις τρομακτικές πιθανότητες", ενώ επίσης το να υπάρχει ένα συγκεκριμένο επίπεδο δυσκολίας οι παίκτες κινητοποιούνται να "πειραματιστούν περισσότερο με το χτίσιμο του χαρακτήρα και την επιλογή των όπλων". Ανέφερε ότι ο θάνατος υποτίθεται ότι λειτουργεί ως ένα εργαλείο, με σκοπό να χρησιμοποιηθεί για να προσφέρει τη γνώση μέσω μια διαδικασίας trial and error (δοκιμή και λάθος). Πρόσθεσε ότι αυτή η ιδέα της χρήσης του θανάτου στο παιχνίδι ως εκπαιδευτικό εργαλείο είχε κακή υποδοχή από τους ανώτερούς του και τους παίκτες, τουλάχιστον μέχρι την κριτική και εμπορική επιτυχία του Demon's Souls.

Όταν ρωτήθηκε για το στυλ του σχετικά με την αφήγηση, ο Μιγιαζάκι απάντησε ότι παρά το τί μπορεί να πιστεύουν οι άλλοι, δεν αντιπαθεί την άμεση αφήγηση, αλλά αντί γι' αυτό προτιμά οι παίκτες να ερμηνεύουν τον κόσμο μόνοι τους, αναφέροντας ότι έχει μεγαλύτερη αξία γι' αυτούς όταν "βρίσκουν στοιχεία της πλοκής από τα αντικείμενα ή τους παράπλευρους χαρακτήρες οι ίδιοι καθώς ανακαλύπτουν τον κόσμο". Πολλοί δημοσιογράφοι και κριτικοί παιχνιδιών τον έχουν αποκαλέσει ως "οτέρ" των βιντεοπαιχνιδιών, υπογραμμίζοντας ότι το έργο του στη σειρά Souls έχει επηρεάσει πολλούς ακόμη σχεδιαστές βιντεοπαιχνιδιών.

 Εργογραφία 
ΈτοςΤίτλοςΙδιότητα2005Armored Core: Last RavenΣυντονιστής2006Armored Core 4Σκηνοθέτης2008Armored Core: For Answer2009Demon's Souls2011Dark SoulsΣκηνοθέτης, παραγωγός2014Dark Souls IIΕπιβλέπων2015BloodborneΣκηνοθέτης2016Dark Souls III2018Déraciné2019Sekiro: Shadows Die Twice2022Elden Ring

 Παραπομπές 

 Εξωτερικοί σύνδεσμοι 
 Χιντετάκα Μιγιαζάκι στο Twitter
 Χιντετάκα Μιγιαζάκι στο IMDb

Κατηγορία:Souls
Κατηγορία:Σεναριογράφοι βιντεοπαιχνιδιών
Κατηγορία:Σχεδιαστές βιντεοπαιχνιδιών
Κατηγορία:Ιάπωνες σκηνοθέτες βιντεοπαιχνιδιών
Κατηγορία:Ιάπωνες σχεδιαστές βιντεοπαιχνιδιών